齊雲樓晚望偶題十韻兼呈馮侍御周殷二協律
作者：白居易
朝代：唐

paragraphs: 潦倒宦情盡，蕭條芳歲闌。
欲辭南國去，重上北城看。
複疊江山壯，平鋪井邑寬。
人稠過楊府，坊鬧半長安。
插霧峰頭沒，穿霞日脚殘。
水光紅漾漾，樹色綠漫漫。
約略留遺愛，殷勤念舊歡。
病拋官職易，老別友朋難。
九月全無熱，西風亦未寒。
齊雲樓北面，半日凭欄干。